過太常寺簿謝公故第
作者：黎廷瑞
朝代：宋

paragraphs: 落日廬阜紫，飛砂湖水黄。
散倦登古原，含悽眺層岡。
丹梯遂寥邈，沈思熱中腸。
當年扣玉墀，抗疏何慨慷。
拂衣雲壑卧，著書名山藏。
築園印清流，藝樹條孤芳。
英彥集文字，燕席開華妝。
人生既難料，天運亦靡常。
黯黯玄雲陰，蕭蕭北風凉。
山流鰲背空，柯改蟻夢荒。
事往蹟已陳，名存道彌光。
獨念平生遊，使我重感傷。
破壁嘶瘦馬，疊鼓發暝航。
屐痕難重尋，寒苔日蒼蒼。
高丘渺烟霧，不得酹一觴。
懷哉我先銘，翠琰垂千霜。
俯仰落清淚，目斷江流長。